На основу члана 101. Закона о становању и одржавању зграда („СЛ.Гласник РС“ број 104/2016 и 9/2020-др.закон), Одлуке о решавању стамбених потреба и располагању стамбеног фонда Општине Сомбор („Сл. лист Града Сомбора“ број 2/2004 12/2005), Правилника о мерилима за утврђивање реда првенства за доделу стамбене подршке („Сл.гласник РС“ број 75/2017) и Решења о именовању Комисије за побољшање услова становања грађана број 02-250/2020-II од 08.09.2020. године, Комисија за побољшање услова становања грађана доноси

**ПРАВИЛНИК**

**О ПОСТУПКУ ЗА ДОДЕЛУ СТАМБЕНЕ ПОДРШКЕ У ВИДУ ГРАЂЕВИНСКОГ МАТЕРИЈАЛА И ПОСТУПКУ И НАЧИНУ РАДА КОМИСИЈЕ ЗА ПОБОЉШАЊЕ УСЛОВА СТАНОВАЊА ГРАЂАНА**

**I ОПШТЕ ОДРЕДБЕ**

**Члан 1.**

Овим Правилником уређују се услови и мерила за избор корисника за доделу стамбене подршке за побољшање услова становања доделом новчаних средстава за куповину грађевинског материјала за санацију, адаптацију, реконструкцију стана односно породичне куће, као и поступак и начин рада Комисије за побољшање услова становања грађана као и Комисије за бодовање у поступку доделе стамбене подршке за унапређење услова становања.

**Члан 2.**

Стамбена подршка за побољшање услова становања додељује се лицима без одговарајућег стана, која имају пребивалиште на територији Града Сомбора, а на основу Јавног позива.

Помоћ је бесповратна и одобрава се за куповину грађевинског материјала неопходног за побољшање основних услова становања.

**Члан 3**.

Поступак доделе стамбене подршке спроводи и о захтевима решава Комисија за побољшање услова становања грађана именована Решењем Градоначелника Града Сомбора, број 02-250/2020-II од 08.09.2020. године.

**Члан 4.**

Начелник градске управе Града Сомбора ће за потребе вршења бодовања објеката за које се подноси захтев за доделу материјалне помоћи у виду грађевинског материјала, решењем именовати Комисију за бодовање у поступку доделе стамбене подршке за унапређење услова становања.

Задатак Комисије за бодовање је да бодовање објекатa за којe је поднет захтев за доделу материјалне помоћи у виду грађевинског материјала врши на терену, а у складу са одредбама Правилника о мерилима за утврђивање реда првенства за доделу стамбене подршке („Сл.гласник РС“ број 75/2017). Комисија за бодовање поступа на захтев надлежног Одељења.

Комисија попуњава табелу за бодовање из овог Правилника за сваки објекат појединачно, о извршеном бодовању сачињава записник и све прикупљене податке доставља надлежном Одељењу.

**II УСЛОВИ ЗА ИЗБОР КОРИСНИКА**

**Члан 5.**

Подносиоци пријава треба да испуњавају следеће услове:

1. Да су држављани Републике Србије;
2. Да имају пребивалиште на територији Града Сомбора у трајању од најмање 5 година непосредно пре подношења захтева;
3. Да је непокретност на коју се пријава односи у својини подносиоца пријаве 1/1 или у сусвојини или заједничкој имовини са неким од чланова породичног домаћинства који је наведен у пријави и да је та непокретност уписана у катастру непокретности;
4. Да подносилац пријаве или члан његовог породичног домаћинства немају у својини други стан или породичну кућа која испуњава основне услове становања;
5. Да приходи домаћинства подносиоца захтева не прелазе границе прихода предвиђене у члану 91. Закона о становању и одржавању зграда („СЛ.Гласник РС“, број 104/2016 и 9/2020-др.закон).

**III ГРАНИЦЕ ПРИХОДА КАО УСЛОВ ЗА ОСТВАРИВАЊЕ ПРАВА НА СТАМБЕНУ ПОДРШКУ**

**Члан 6.**

За једночлано домаћинство максималан приход износи 0,5 просечне зараде без пореза и доприноса у једниници локалне самоуправе за месец који претходи месецу у коме је објављен јавни позив.

Максималан приход за вишечлана домаћинства, као услов за остваривање права из става 1. овог члана, обрачунава се множењем максималног прихода једночланог домаћинство за одговарајућу врсту стамбене подршке из става 1. овог члана са коефицијентом (К) који се израчунава по формули К=1+Ох0,7+Дх0,5, где је 1 - лице које остварује право на стамбену подршку, О - број чланова домаћинства старости преко 14 година, а Д - број деце старости до 14 година (на пример: 1 одрасла особа: К=1,0; 1 одрасла и 1 дете: К=1,5; 2 одрасле особе: К=1,7; 2 одрасле особе и 1 дете: К=2,2).

Приликом утврђивања максималних прихода породичног домаћинства особама са инвалидитетом коефицијент се увећава за додатних 0,5.

**IV КРИТЕРИЈУМИ ЗА УТВРЂИВАЊЕ РЕДА ПРВЕНСТВА ЗА ДОДЕЛУ МАТЕРИЈАЛНЕ ПОМОЋИ У ВИДУ ГРАЂЕВИНСКОГ МАТЕРИЈАЛА**

**Члан 7.**

Одговарајући стан је стан који испуњава услове према критеријуму просторних услова, опремљености стана основним инсталацијама, конструктивне сигурности и безбедности, као и заштите од спољних климатских утицаја и задовољења основних хигијенских услова становања. Одговарајући стан ближе је описан у члану 90. Закона о становању и одржавању зграда („СЛ Гласник РС“ број 14/2016 и 9/2020-др.закон).

Утврђивање реда првенства врши се првенствено према условима становања - лица без одговарајућег стана, а онда и према следећим критеријумима:

1. Број чланова породичног домаћинства;
2. Здравствено стање корисника стамбене подршке и чланова његовог домаћинства;
3. Инвалидност и телесно оштећење корисника стамбене подршке и чланова његовог домаћинства.

- За услове становања утврђују се следећи критеријуми:

|  |  |
| --- | --- |
| Неусловно у погледу конструктивне  безбедности | 130 бодова |
| Неодговарајућа површина и недостатак  најмање једне врсте инсталација и незадовољавајући хигијенски услови | 120 бодова |
| Стан који је неодговарајући са становишта приступачности | 120 бодова |
| Неодговарајућа површина и недостатак најмање једне врсте инсталација | 110 бодова |
| Неодговарајућа стамбена површина | 100 бодова |

Мерила према критеријуму број чланова породичног домаћинства

Члан 8.

Ред првенства за решавање стамбених потреба по основу критеријума броја чланова породичног домаћинства утврђује се тако што сваком члану породичног домаћинства припада **по пет бодова**.

Чланом породичног домаћинства у смислу овог правилника сматрају се:

1. супружник и ванбрачни партнер;

2. деца рођена у браку или ван брака, усвојена или пасторчад;

3. родитељи лица или његовог супружника или ванбрачног партнера који немају решену стамбену потребу у складу са овим правилником;

4. друга лица која су лице или његов супружник или ванбрачни партнер дужни по закону да издржавају, а да најмање две године имају пријављено пребивалиште на истој адреси пре објављивања јавног позива.

Самохраном родитељу, који сам врши родитељско право, припада додатних пет бодова.

Самохраним родитељем, у смислу овог правилника, сматра се када један родитељ сам врши:

1. родитељско право, а други родитељ је непознат, или је умро, или је потпуно лишен родитељског права, односно пословне способности;

2. родитељско право када само он живи са дететом, а суд још није донео одлуку о вршењу родитељског права;

3. родитељско право на основу одлуке суда, када родитељи не воде заједнички живот, а нису закључили споразум о вршењу родитељског права;

4. родитељско право на основу одлуке суда, када родитељи не воде заједнички живот, а закључили су споразум о заједничком или самосталном вршењу родитељског права, али суд процени да тај споразум није у најбољем интересу детета;

5. родитељско право на основу одлуке суда, када родитељи не воде заједнички живот, ако закључе споразум о самосталном вршењу родитељског права и ако суд процени да је тај споразум у најбољем интересу детета.

Мерила према критеријуму здравствено стање

Члан 9.

Мерило реда првенства према критеријуму здравственог стања утврђује се само за лица са тешком болешћу која немају статус особе са инвалидитетом.

Носиоцу права на стамбену подршку, по основу његовог здравственог стања или здравственог стања члана његовог породичног домаћинства припада **10 бодова**.

Уколико више лица, у породичном домаћинству носиоца права на стамбену подршку, испуњава услове по основу критеријума здравствено стање, укупно је могуће остварити највише до **15 бодова.**

Тешком болешћу, у смислу овог правилника, сматрају се: малигне болести, теже болести крви, инсулин зависни дијабетис мелитус, хронична бубрежна инсуфицијенција на дијализи и после трансплантације, тешке урођене и стечене срчане мане, тешки облици астме, хронична неспецифична болест плућа, активна туберкулоза, системске аутоимуне болести, прогресивна неуромишићна обољења, епилепсија, тежи душевни поремећаји и друга тешка обољења.

Мерила према критеријуму инвалидности и телесног оштећења

Члан 10.

Мерило реда првенства према критеријуму инвалидности и телесног оштећења утврђује се само за лица са статусом особе са инвалидитетом.

Носиоцу права на стамбену подршку, по основу његове инвалидности или инвалидности члана његовог породичног домаћинства припада **10 бодова** када је статус инвалидности утврђен на основу менталних, интелектуалних или оштећења вида и слуха, као и на основу тешке и трајне болести.

Носиоцу права на стамбену подршку по основу његовог телесног оштећења или телесног оштећења члана његовог породичног домаћинства, припада број бодова у зависности од степена телесног оштећења према Табели 2. Степен телесног оштећења.

Табела 2. Степен телесног оштећења

|  |  |
| --- | --- |
| - за телесно оштећење 100% | 10 бодова, |
| - за телесно оштећење 90% | 9 бодова, |
| - за телесно оштећење 80% | 8 бодова, |
| - за телесно оштећење 70% | 7 бодова, |
| - за телесно оштећење 60% | 6 бодова, |
| - за телесно оштећење 50% | 5 бодова, |
| - за телесно оштећење 40% | 4 бода, |
| - за телесно оштећење 30% и мање | 3 бода. |

Уколико више лица, у породичном домаћинству носиоца права на стамбену подршку, испуњава услове по основу критеријума инвалидност и телесно оштећење, укупно је могуће остварити **највише до 15 бодова**.

**Члан 11.**

### Уколико два или више подносилаца пријаве имају исти број бодова, предност ће имати подносилац пријаве који: 1) има већи број малолетне деце; 2) има већи број чланова породичног домаћинства; 3) има трудну жену у породичном домаћинству; 4) дуже борави на подручју града Сомбора; 5) има мање приходе по члану породичног домаћинства; 6) у претходних 5 година није добијао овај облик помоћи.

**Члан 12.**

Подносиоцу захтева који је у последњих 5 година остварио право на овај вид стамбене подршке, укупан број остварених бодова умањује се за 20 бодова.

**V ПОТРЕБНА ДОКУМЕНТАЦИЈА**

**Члан 13.**

Подносилац пријаве на Јавни позив, за себе и чланове породичног домаћинства, уз пријаву на Јавни позив подноси се следећу документацију:

* Очитана лична карта са чипом или фотокопија личне карте без чипа, подносиоца захтева, за све чланове породичног домаћинства са 16 и више година. Извод из матичне књиге рођених за децу млађу од 16 година.;
* Потврда о заједничком домаћинству (оверена код Јавног бележника);
* **ДОКАЗИ О ПРИХОДИМА:**

**I За запослене**:

- Потврда послодавца о висини примања у месецу који претходи месецу подношења пријаве на Јавни позив – за запослене чланове породичног домаћинства или лична изјава оверена код надлежног органа да подносилац пријаве, односно члан његовог породичног домаћинства остварује одређене повремене приходе (са наведним износом повремених месечних прихода);

**II За незапослене**:

- потврда о незапослености из Националне службе за запошљавање за незапослене чланове породичног домаћинства регистроване у Националној служби за запошљавање; у случају да се ради о незапосленом члану породичног домаћинства који није регистрован код Националне службе за запошљавање, лична изјава оверена код надлежног органа којом се потврђује да је подносилац незапослен и да нема приходе;

- Уверење о исплаћеној накнади из Националне службе за запошљавање;

- чек од пензије за месец који претходи месецу објављивања Јавног позива.

- Доказ о оствареном праву на социјалну заштиту;

* **ДОКАЗИ КОЈИ СЕ ОДНОСЕ НА ЗДРАВСТВЕНО СТАЊЕ:**
* Уколико лице (или члан породичног домаћинства) има тешку болест (наведену у члану 9. овог правилника): извештај лекара специјалисте, лекарске комисије или конзилијума лекара.;
* Решење фонда за ПИО о утврђеној инвалидности за подносиоца пријаве или члана његовог породичног домаћинства;
* Уколико је подносилац пријаве самохрани родитељ - доказ о вршењу родитељског права.

**VI**

**ПОСТУПАК ДОДЕЛЕ СТАМБЕНЕ ПОДРШКЕ У ВИДУ ГРАЂЕВИНСКОГ МАТЕРИЈАЛА**

**Члан 14.**

Комисија за побољшање услова становања грађана расписује јавни позив за доделу стамбене подршке у виду грађевинског материјала којим позива заинтересована лица да у року прописаном јавним позивом поднесу писани захтев и одговарајуће доказе предвиђене условима јавног позива који су од значаја за остваривање стамбене подршке.

Јавни позив се објављује у локалном јавном гласилу и на званичној интернет страници Града Сомбора.

**Члан 15.**

Након разматрања пријава Комисија за побољшање услова становања грађана утврђује Предлог листе реда првенства корисника стамбене подршке (у даљем тексту: Предлог листе).

Предлог листе се објављујe на огласној табли Градске управе града Сомбора.

На Предлог листе Подносилац пријаве може уложити приговор Градском већу Града Сомбора, преко Комисије, у року од 15 (петнаест) дана од дана објављивања предлога листе.

По доношењу одлуке о свим приговорима изјављеним на предлог листе, Комисија утврђује листу реда првенства.

Коначна листа се објављује на начин и на месту где је био објављен Јавни позив.

**Члан 16.**

На основу листе реда првенства Комисија доноси одлуку о додели стамбене подршке, која нарочито садржи:

1. Списак лица која остварују право на стамбену подршку са свим личним подацима битним за закључење уговора о додели стамбене подршке (име, презиме и ЈМБГ лица коија су корисници стамбене подршке);
2. Вид стамбене подршке који се додељује (унапређење услова становања);
3. Назначење органа који ће бити надлежан за закључење уговора о додели стамбене подршке и праћење његове реализације, као и контролу испуњености услова за доделу тог вида стамбене подршке за све време док она траје.

Одлука о додели стамбене подршке објављује се на начин на који је објављен јавни

позив.

Учесници Јавног позива имају право жалбе на Одлуку из става 1.овог члана, Градском већу, преко Комисије, у року од 15 (петнаест) дана од дана достављања Одлуке.

На основу правоснажне Одлуке из става 1. овог члана, Град Сомбор и корисник стамбене подршке закључују уговор о додели стамбене подршке у виду грађевинског материјала којим се регулишу међусобна права и обавезе потписника уговора.

**Члан 16.**

Новчани износи који ће се додељивати корисницима стамбене подршке, биће одређени посебном одлуком Комисије у току поступка, на основу броја поднетих захтева и расположивих новчаних средстава.

Председник Комисије